Eesti tarkvaraettevõte Helmes sõlmis täna Osakas börsifirma Shionogiga ühiste kavatsuste kokkuleppe, et teha Jaapanis e-tervise lahenduste ja digiretsepti arendamisel koostööd.
Lepingule allkirja andnud Helmese partneri Kristi Pooli sõnul ei ole jaapanlased digiretsepti laialt kasutusele võtnud, kuid huvi selle vastu on suur.
«Eesti e-tervise ja e-riigi lahendustel on maailmas suur potentsiaal ning ühiste kavatsuste kokkuleppe Shionogiga on Helmese jaoks Jaapani turule sisenemisel väga oluline etapp,» ütles Pool.
1878. aastal asutatud ning Tokyo börsil noteeritud Shionogi & Co eelmise aasta käive oli 3,2 miljardit dollarit. Ettevõte toodab meditsiiniseadmeid ning ravimeid, olles maailma üks suuremaid antibiootikumitootjaid.
Helmese Tallinna peakontoris ning eri riikide esindustes töötab 800 inimest. Helmese olulisemad kliendid on tuntud rahvusvahelised organisatsioonid ja ettevõtted nagu OECD, Energiaagentuur, Kühne+Nagel, SEB, Telia Company, Solera, ServiceChannel.